b'\n_START_ARTICLE_\nMestna avtobusna linija \xc5\xa1t. 7 (Ljubljana)\n_START_SECTION_\nZgodovina\n_START_PARAGRAPH_\nV zgodnjih 60. letih 20. stoletja so odprli novo trolejbusno progo \xc5\xa1t. 7 Litostroj \xe2\x80\x93 Ajdov\xc5\xa1\xc4\x8dina. Ker je imela proga na celotnem odseku enako traso kot progi 5 in 8, so jo kmalu na obeh koncih podalj\xc5\xa1ali. Novih elektri\xc4\x8dnih vodov za trolejbuse niso ve\xc4\x8d postavljali, zato so na njej pri\xc4\x8deli obratovati avtobusi. Nova avtobusna proga \xc5\xa1t. 7 je tako vozila na relaciji Zgornje Dravlje \xe2\x80\x93 Javna skladi\xc5\xa1\xc4\x8da. Obra\xc4\x8dali\xc5\xa1\xc4\x8de Zgornje Dravlje, ki se je nahajalo na mestu, kjer je danes cestni nadvoz na Regentovi cesti nad zahodno obvoznico, so \xc4\x8dez nekaj let preimenovali v Zgornjo \xc5\xa0i\xc5\xa1ko (oznaka Zgornja \xc5\xa0i\xc5\xa1ka \xe2\x80\x93 Javna skladi\xc5\xa1\xc4\x8da). Leta 1978, ko so novo odprto progo \xc5\xa1t. 19 speljali po Topni\xc5\xa1ki ulici, so traso proge \xc5\xa1t. 7 prestavili s Topni\xc5\xa1ke na Linhartovo cesto. Nekje v istem \xc4\x8dasu so zaradi novozgrajenega naselja Nove Jar\xc5\xa1e obra\xc4\x8dali\xc5\xa1\xc4\x8de Javna skladi\xc5\xa1\xc4\x8da z dana\xc5\xa1njega postajali\xc5\xa1\xc4\x8da Kodrova prestavili na konec naselja, po odprtju nove Regentove ceste v Dravljah pa so traso proge podalj\xc5\xa1ali tudi na njenem drugem koncu, in sicer do tovarne Iskra. Nova proga je potekala na relaciji Pr\xc5\xbeanj \xe2\x80\x93 Nove Jar\xc5\xa1e. Po letu 1980 so avtobusi ob prometnih konicah pri\xc4\x8deli voziti na Letali\xc5\xa1ko cesto, in sicer po Leskov\xc5\xa1kovi cesti do tovarne Rog. Po odprtju vzhodne ljubljanske obvoznice so obra\xc4\x8dali\xc5\xa1\xc4\x8de Nove Jar\xc5\xa1e prestavili na servisno cesto, trasa proge do Letali\xc5\xa1ke pa ni ve\xc4\x8d potekala po Leskov\xc5\xa1kovi cesti mimo voja\xc5\xa1nice, ker je postala slepa ulica, pa\xc4\x8d pa po Bratislavski cesti. Slednjo linijo, ki pred tem ni imela posebne oznake, so septembra 2007 preimenovali v linijo 7L.'